《游独孤城下作》
宋代·张嵲

利成山百丈，直下独孤城。
事往岁月积，长江依旧清。
昔人经过地，我辈复此行。
但见竹树稠，石崖如削成。
乔木晚未凋，青青发余荣。
天寒远峰澹，日晏长川明。
时危怀古意，岁暮羁旅情。
一室寄绝岸，全家托柴荆。
晨炊饭脱粟，似此田涧氓。
群盗正猖獗，深居且偷生。
反念故园日，默默何由平。

作者简介：张嵲（1096—1184），字巨山，襄阳（今湖北襄樊）人。徽宗宣和三年（1121）上舍中第，调唐州方城尉，改房州司法参军，辟利州路安抚司干办公事。